આમ મનને ભૌતિક સ્તરથી સૂક્ષ્મ સ્તરે સ્થાપિત કરો અને ક્રમશઃ દૈવી સ્તર તરફ લઇ જવાનું અને અંતતઃ સમાધિ. હિન્દુ ધર્મ સર્વધર્મમાં સહિષ્ણુ છે. એ વાત સ્વીકૃત છે કે અનેક ધર્મ અને અનેક સંપ્રદાયો એ એક જ પરમાત્માની પ્રભુતાની અભિવ્યક્તિ છે. તેની વ્યાપક કૃપા અને શક્તિનું મૂલ્યાંકન, એ આપણા તેની પ્રત્યેના પ્રેમની પ્રબળતા સાથે સંકળાયેલા છે. આપણો પ્રેમ વિસ્તૃત અને ઊંડાણવાળો હોવો જોઇએ. આપણો વૈદિક ધર્મ આપણને સર્વ પ્રથમ એ જ શિક્ષા આપે છે કે, મુક્તિ-મોક્ષ તરફ લઇ જતા વિવિધ માર્ગ, ધર્મ રૂપે ફેલાયેલા છે, તે કોઇનો પણ દ્વેષ કે ખંડન કરવાનો પ્રયત્ન ક્યારેય કરવો નહીં. દરેકને જે માર્ગ આકર્ષે કે અનુકૂળ આવે તે પસંદ કરવાની છૂટ છે, આ પસંદ કરેલ માર્ગનો જે આદર્શ છે તે જ આપણા ઇષ્ટ રૂપે છે. આ ઇષ્ટ, તે કોઇ મંદિર, કે કોઇ પ્રતીક, કે કોઇ પ્રતિમા અથવા કોઇ કાલ્પનિક પ્રેમાળ આવૃત્તિ, કે કોઇ ઇશ્વરીય દૂત, કે કોઇ ગુરુ પણ હોઇ શકે છે. પરંતુ એક વાત નિશ્ચિત છે કે તમારી સાથે અટલ આદર્શની ધરોહર હોવી જોઇએ. સાથે સાથે એ પણ જરૂરી છે કે તમે તમારા ઇષ્ટની પસંદગી સ્વસ્થતાથી અને પૂર્ણ સમર્પણથી કરો, જેથી ભવિષ્યમાં તેને વળગીને રહી શકો. ખાસ કરીને શરૂઆતના સ્તરે કે જ્યારે મન હજી થોડી દ્વિધાનો અનુભવ કરતું હોય. જો આદર્શો અને વિચારધારામાં ફેરફાર થયા કરશે તો આધ્યાત્મિકતાનો સંવેદનશીલ છોડ કરમાઇ જશે. આ પ્રક્રિયામાં સાચા જિજ્ઞાસુને ચોક્કસ અનુભૂતિ થશે કે પોતાના ઇષ્ટ એ આદર્શ સ્વરૂપ છે અને પૂજનીય છે. આદાત દરેક ધર્મ કે સંપ્રદાયના જિજ્ઞાસુ માટે સાચી છે. આમ ઇષ્ટની અનુભૂતિ દરેક ધર્મ અને સંપ્રદાય માટે સર્વ સામાન્ય છે.